'Dobrodošli u Sjedinjene Države' - vodič za useljenike
Publikacija sadrži praktične informacije o plaćanju poreza, pronalaženju stana i engleskog; tu su i grafikoni i fotografije u boji o am
S obzirom da se u američkoj javnosti mnogo govori o ilegalnim imigrantima, ponekad se zaboravljaju oni koji u zemlju dolaze s odgovarajućom dokumentacijom, u skladu sa zakonom. Američka vlada nedavno je objavila vodič za legalne useljenike, koji bi trebao useljenicima pomoći da se osjećaju dobrodošli u novoj domovini. Vodič naslovljen "Dobrodošli u Sjedinjene Države" sadrži praktične informacije o tome kako platiti poreze, kako unajmiti stan i naučiti engleski. Tu su i grafikoni i fotografije u boji o američkoj povijesti i političkom sustavu. Do sada su se takve informacije uglavnom distribuirale kroz urede odvjetnika koji se bave useljeničkim pravom i kroz neprofitne organizacije koje pomažu useljenicima. Ovo je prvi put da je vlada objavila vodič za useljavanje, koji se može kupiti za oko deset dolara na engleskom ili španjolskom. U protekle tri godine, oko tri milijuna ljudi dobilo je pravo stalnog boravka u Sjedinjenim Državama. U istom razdoblju, oko milijun i pol useljenika postali su američki državljani. Alfonso Aguilar, šef saveznog Ureda za državljanstvo, kaže da je vodič izdan u okviru šire kampanje da se pomogne zakonitim useljenicima raznih etničkih i vjerskih pripadnosti: "Amerika nije zasnovana na vjeri ili rasi, već na građanskim načelima jasno definiranim u našem ustavu. Naš američki identitet je ustavni građanski identitet i to želimo naglasiti ovim vodičem." U okviru tih napora, Ured za državljanstvo također prodaje kartice koje useljenicima pomažu da se pripreme za ispit o američkoj povijesti i društvu, koji prethodi dobivanju državljanstva. Ovaj projekt naišao je na različite reakcije. Anita Soleimani, djelatnica organizacije za pomoći iranskim useljenicima Iranian Community Service, kaže da kartice mogu biti od pomoći, ali da je priručnik predugačak: "Mislim da su posteri i brošure korisniji od dugih vodiča. Dapače, vjerojatno bi bile korisnije i poruke na televiziji i na radiju, jer danas ljudi ne čitaju više tako mnogo kao ranije." Ipak, gospođa Aguilar se nada da će vodič za useljenike uskoro biti tiskan i na što većem broju drugih jezika. Kako kaže, važno je useljenicima osigurati informacije na njihovom materinjem jeziku, kako bi se što brže integrirali u američko društvo: "Oni su dio zajednice. Trebali bismo ih poticati da sudjeluju u širem društvu. S obzirom na rekordne stope useljavanja i veliku raznovrsnost useljenika, trebali bismo im pomoći da se što brže počnu prilagođavati." Uz engleski i španjolski, novi vodič za useljenike nedavno je tiskan i na kineskom i vijetnamskom, a uskoro bi trebale biti objavljene i njegove verzije na drugim jezicima.